CELEX: 32013D0191
Language: et
Date: 2013-04-22 00:00:00
Title: 2013/191/EL: Nõukogu rakendusotsus, 22. aprill 2013 , mille kohaselt lubatakse Lätil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ning artiklitest 168 ja 168a

25.4.2013   
            
            
               ET
            
            
               Euroopa Liidu Teataja
            
            
               L 113/11
            
         NÕUKOGU RAKENDUSOTSUS,
   22. aprill 2013,
   mille kohaselt lubatakse Lätil kehtestada erimeede, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ning artiklitest 168 ja 168a
   (2013/191/EL)
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, (1) eriti selle artikli 395 lõiget 1,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Komisjonis 17. juunil 2011. aastal ja 27. augustil 2012. aastal registreeritud kirjas taotles Läti erandi tegemist direktiivi 2006/112/EÜ sätetest, millega reguleeritakse sisendkäibemaksu mahaarvamise õigust seoses sõiduautodega.
            
         
               (2)
            
            
               Komisjon teatas Läti taotlusest teistele liikmesriikidele 26. novembri 2012. aasta kirjaga. Komisjon teatas 30. novembri 2012. aasta kirjas Lätile, et tal on olemas taotluse läbivaatamiseks kogu vajalik teave.
            
         
               (3)
            
            
               Direktiivi 2006/112/EÜ artiklitega 168 ja 168a on ette nähtud, et maksukohustuslasel on õigus arvata maha selliste kaupade ja teenuste eest tasutud käibemaks, mida ta kasutab maksustatavate tehingute tarbeks. Kõnealuse direktiivi artikli 26 lõike 1 punktis a nõutakse maksukohustuslaselt käibemaksu arvestamist, kui ettevõtte vara kasutatakse muul kui ettevõtluse eesmärgil.
            
         
               (4)
            
            
               Muul kui ettevõtluse eesmärgil kasutamist on raske täpselt määratleda ja isegi kui see on võimalik, on selline mehhanism tihti koormav. Taotletud loa kohaselt tuleks mitte üksnes ettevõtluse eesmärgil kasutatavate sõiduautode kuludest maha arvatav käibemaks kehtestada ühtse protsendimäärana koos mõnede eranditega. Läti esitatud teabe alusel on põhjendatud protsendimäär 80 %. Selleks et vältida topeltmaksustamist, tuleks käesoleva otsusega lubatud piirangu rakendusalas tühistada nõue arvestada käibemaksu sõiduautode muul kui ettevõtluse eesmärgil kasutamise korral. Kõnealuse lihtsustamismeetmega jääb ära vajadus pidada arvet ametiautode muul kui ettevõtluse eesmärgil kasutamise kohta ning samal ajal välditakse ebaõigest arvepidamisest tulenevat maksudest kõrvalehoidmist.
            
         
               (5)
            
            
               Loa kohast mahaarvamisõiguse piirangut tuleks kohaldada sellise käibemaksu suhtes, mida on makstud ostetud, liisitud, ühendusesiseselt omandatud või imporditud konkreetsetelt sõiduautodelt ja nendega seotud kuludelt, sealhulgas ostetud kütuselt.
            
         
               (6)
            
            
               Luba tuleks kohaldada üksnes selliste sõiduautode suhtes, mille suurim lubatud mass ei ületa 3 500 kilogrammi ning milles ei ole lisaks juhi istekohale rohkem kui kaheksa istekohta. Kõikide sõiduautode, mille mass ületab 3 500 kilogrammi ning milles on lisaks juhi istekohale rohkem kui kaheksa istekohta, muul kui ettevõtluse eesmärgil kasutamine on ebaoluline tulenevalt nende autode omadustest või ettevõtluse liigist, milleks neid kasutatakse. Samuti tuleks esitada üksikasjalik loetelu selliste sõiduautode kategooriatest, mis on kõnealuse loa reguleerimisalast välja jäetud, võttes aluseks nende sõiduautode konkreetse kasutuse.
            
         
               (7)
            
            
               Komisjon lisas oma 29. oktoobri 2004. aasta ettepanekule direktiivi 77/388/EMÜ (nüüd direktiiv 2006/112/EÜ) muutmise kohta, mille eesmärk on lihtsustada käibemaksuga seotud kohustusi, sätted, mis hõlmavad selliste kulukategooriate ühtlustamist, mille suhtes võib kohaldada mahaarvamisõiguse erandeid. Nimetatud ettepaneku alusel võib erandit mahaarvamisõigusest kohaldada maantee-mootorsõidukite suhtes. Seepärast on asjakohane piirata käesoleva otsuse kohaldamisperioodi kuni ettepandud direktiivi kohaldatavaks muutumiseni. Siiski on vaja näha ette loa aegumise konkreetne kuupäev juhuks, kui ettepandud direktiivi ei hakata selleks kuupäevaks kohaldama, sest kõnealune luba ning ettevõtluse ja muul kui ettevõtluse eesmärgil kasutamise üldise jaotuse protsendimäär on vaja üle vaadata.
            
         
               (8)
            
            
               Kui Läti arvates on vajalik loa pikendamine pärast 2015. aastat, peaks ta hiljemalt 30. märtsiks 2015 esitama komisjonile aruande ülevaatega kohaldatud protsendimäära kohta ning loa pikendamise taotluse.
            
         
               (9)
            
            
               Erandi kohaldamine ei mõjuta oluliselt lõpptarbimise etapis kogutava maksutulu summat ning see ei mõjuta ebasoodsalt käibemaksust tulenevaid liidu omavahendeid,
            
         ON VASTU VÕTNUD KÄESOLEVA OTSUSE:
   Artikkel 1
   Erandina direktiivi 2006/112/EÜ artiklitest 168 ja 168a lubatakse Lätil piirata 80 % määraga õigust arvata maha käibemaks selliste sõiduautodega seotud kuludelt, mida ei kasutata üksnes ettevõtluse eesmärgil.
   Artikkel 2
   Erandina direktiivi 2006/112/EÜ artikli 26 lõike 1 punktist a ei tohi Läti käsitada maksukohustuslase ettevõtte varade hulka kuuluvate sõiduautode kasutamist muul kui ettevõtluse eesmärgil tasu eest teenuste osutamisena, kui kõnealuse sõiduki suhtes kohaldatakse käesoleva otsuse artikli 1 kohaselt käibemaksu mahaarvamise õiguse piirangut.
   Artikkel 3
   Artiklis 1 osutatud kulud hõlmavad mitte üksnes ettevõtluse eesmärgil kasutatavate autode ostmist, liisimist, ühendusesiseselt omandamist või importimist ning nende hooldus-, remondi- ja kütusekulusid.
   Artikkel 4
   Käesolevat otsust kohaldatakse üksnes selliste sõiduautode suhtes, mille suurim lubatud mass ei ületa 3 500 kilogrammi ning milles ei ole lisaks juhi istekohale rohkem kui kaheksa istekohta.
   Artikkel 5
   Artikleid 1 ja 2 ei kohaldata järgmiste sõiduautokategooriate suhtes:
   
               a)
            
            
               edasimüümiseks, rentimiseks või liisimiseks ostetavad sõidukid;
            
         
               b)
            
            
               tasu eest reisijateveoks, sh taksoteenuseks kasutatavad sõidukid;
            
         
               c)
            
            
               kaubaveoteenuseks kasutatavad sõidukid;
            
         
               d)
            
            
               õppesõiduteenuseks kasutatavad sõidukid;
            
         
               e)
            
            
               valveteenuseks kasutatavad sõidukid;
            
         
               f)
            
            
               hädaabiteenuseks kasutatavad sõidukid;
            
         
               g)
            
            
               autode müügiesitluseks kasutatavad sõidukid.
            
         Artikkel 6
   Käesolevas otsuses sätestatud loa pikendamise taotlus tuleb
   
               a)
            
            
               esitada komisjonile 30. märtsiks 2015;
            
         
               b)
            
            
               esitada koos aruandega, mis annab ülevaate artiklis 1 sätestatud protsendimäärast.
            
         Artikkel 7
   Käesolev otsus jõustub selle teatavaks tegemise päeval.
   Käesolev otsus kaotab kehtivuse sel kuupäeval, kui muutuvad kohaldatavaks sellised liidu eeskirjad, millega määratakse kindlaks, millistest maantee-mootorsõidukitega seotud kuludest ei või käibemaksu täies ulatuses maha arvata, või 31. detsembril 2015, olenevalt sellest, kumb kuupäev on varasem.
   Artikkel 8
   Käesolev otsus on adresseeritud Läti Vabariigile.
   
      Luxembourg, 22. aprill 2013
      
         
            Nõukogu nimel
         
         
            eesistuja
         
         E. GILMORE
      
   
   
      (1)  ELT L 347, 11.12.2006, lk 1.